title: Komisijas Īstenošanas regula (ES) 2021/1880 (2021. gada 26. oktobris), ar kuru labo Īstenošanas regulas (ES) 2019/317, ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā, poļu valodas versiju (Dokuments attiecas uz EEZ)

text:
                  27.10.2021

                  LV

                  Eiropas Savienības Oficiālais Vēstnesis

                  L 380/1

         KOMISIJAS ĪSTENOŠANAS REGULA (ES) 2021/1880
         (2021. gada 26. oktobris),
         ar kuru labo Īstenošanas regulas (ES) 2019/317, ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā, poļu valodas versiju
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 549/2004 (2004. gada 10. marts), ar ko nosaka pamatu Eiropas vienotās gaisa telpas izveidošanai (pamatregula) (1), un jo īpaši tās 11. panta 6. punktu,
         ņemot vērā Eiropas Parlamenta un Padomes Regulu (EK) Nr. 550/2004 (2004. gada 10. marts) par aeronavigācijas pakalpojumu sniegšanu vienotajā Eiropas gaisa telpā (Pakalpojumu sniegšanas regula) (2) un jo īpaši tās 15. panta 4. punktu,
         tā kā:

                     (1)

                     Komisijas Īstenošanas regulas (ES) 2019/317 (3) poļu valodas versijā ir kļūdas, kas ietekmē šādu noteikumu darbības jomu: 14. panta 1. punkta pirmajā teikumā un 15. panta 1. punkta pirmajā teikumā attiecībā uz kritēriju darbības uzlabošanas mērķu atbilstības novērtēšanai; 21. panta 3. punktā attiecībā uz nosacījumu izveidot īpašu termināla tarifikācijas zonu; 22. panta 5. punkta trešās daļas ievadteikumā attiecībā uz tarifikācijas zonām, kurām ir noteiktas aprēķinātās izmaksas; 22. panta 7. punkta otrajā teikumā attiecībā uz valsts uzraudzības iestāžu pienākumu pārbaudīt attiecīgos grāmatvedības dokumentus; I pielikuma 1. iedaļas 2.1. punkta c) apakšpunktā, 2.2. punkta a) apakšpunkta iii) punktā un 2.2. punkta b) apakšpunkta iv) punktā attiecībā uz ieejas vai izejas punktiem, ko izmanto, lai aprēķinātu rādītājus lidojumiem, kuri izlido no lidostas vai ielido lidostā ārpus Eiropas gaisa telpas; I pielikuma 1. iedaļas 3.1. punkta b) apakšpunktā attiecībā uz “aprēķinātā pacelšanās laika” definīciju; I pielikuma 2. iedaļas 1.2. punkta d) apakšpunktā attiecībā uz gaisa telpu, kurai aprēķināta minimālās distances neievērošanas gadījumu proporcija; I pielikuma 2. iedaļas 2.1. punkta b) apakšpunktā un 2.2. punkta b) apakšpunkta iii) punktā attiecībā uz jēdziena “maršruts” definīciju; II pielikuma 3.3. punkta e) apakšpunktā, IV pielikuma 2.1. punkta d) apakšpunkta iii) punktā, VII pielikuma 1. tabulas 3. un 3.4. punktā, VII pielikuma 2.1. punkta i) apakšpunktā un XI pielikuma 1.2. punkta f) apakšpunktā attiecībā uz kapitāla izmaksu aprēķināšanu; IV pielikuma 1.3. punktā attiecībā uz atsauces vērtībām; VI pielikuma 1.2. punkta d) apakšpunktā un 2.1. punkta d) apakšpunktā attiecībā uz ziņošanas pienākumu tvērumu attiecībā uz tendencēm; VI pielikuma 2.1. punkta a) apakšpunkta otrajā daļā attiecībā uz to datu veidu, uz kuriem attiecas izņēmums; XIII pielikuma 1.1. punkta a) apakšpunktā attiecībā uz atsauces vērtību, no kuras iegūst pamatvērtību; kā arī XIII pielikuma 2.1. punkta a) apakšpunkta pirmajā daļā un 2.1. punkta b) apakšpunkta pirmajā daļā attiecībā uz nosacījumu finansiālo ieguvumu un zaudējumu aprēķināšanai.

                     (2)

                     Tāpēc Īstenošanas regulas (ES) 2019/317 poļu valodas versija būtu attiecīgi jālabo. Tas neskar pārējo valodu versijas.

                     (3)

                     Šajā regulā paredzētie pasākumi ir saskaņā ar Vienotās gaisa telpas komitejas atzinumu,

               IR PIEŅĒMUSI ŠO REGULU.

            1. pants

               (neattiecas uz latviešu valodas versiju)

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 26. oktobrī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 96, 31.3.2004., 1. lpp.

            (2)  OV L 96, 31.3.2004., 10. lpp.

            (3)  Komisijas Īstenošanas regula (ES) 2019/317 (2019. gada 11. februāris), ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā un atceļ Īstenošanas regulas (ES) Nr. 390/2013 un (ES) Nr. 391/2013 (OV L 56, 25.2.2019., 1. lpp.).


title: Komisijas Īstenošanas regula (ES) 2019/1605 (2019. gada 27. septembris), ar ko apstiprina zemas kaitīguma pakāpes darbīgo vielu Bacillus subtilis (celms IAB/BS03) saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ.)

text:
                  30.9.2019

                  LV

                  Eiropas Savienības Oficiālais Vēstnesis

                  L 250/49

         KOMISIJAS ĪSTENOŠANAS REGULA (ES) 2019/1605
         (2019. gada 27. septembris),
         ar ko apstiprina zemas kaitīguma pakāpes darbīgo vielu Bacillus subtilis (celms IAB/BS03) saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu saistībā ar tās 22. pantu,
         tā kā:

                     (1)

                     Saskaņā ar Regulas (EK) Nr. 1107/2009 7. panta 1. punktu uzņēmums Investigaciones y Aplicaciones Biotecnológicas S.L.2014. gada 16. decembrī Nīderlandei iesniedza pieteikumu par darbīgās vielas Bacillus subtilis (celms IAB/BS03) apstiprināšanu.

                     (2)

                     Saskaņā ar minētās regulas 9. panta 3. punktu Nīderlande kā ziņotāja dalībvalsts 2015. gada 23. jūnijā paziņoja iesniedzējam, pārējām dalībvalstīm, Komisijai un Eiropas Pārtikas nekaitīguma iestādei (“Iestāde”), ka pieteikums ir pieņemams.

                     (3)

                     2017. gada 24. februārī ziņotāja dalībvalsts Komisijai projekta veidā iesniedza novērtējuma ziņojumu par to, vai ir sagaidāms, ka minētā darbīgā viela atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem, un tā kopiju nosūtīja Iestādei.

                     (4)

                     Iestāde rīkojās atbilstoši Regulas (EK) Nr. 1107/2009 12. panta 1. punktam. Iestāde saskaņā ar minētās regulas 12. panta 3. punktu pieprasīja, lai pieteikuma iesniedzējs dalībvalstīm, Komisijai un Iestādei sniedz papildu informāciju. 2017. gada 14. decembrī ziņotāja dalībvalsts Iestādei atjaunināta novērtējuma ziņojuma projekta veidā iesniedza sagatavoto papildu informācijas novērtējumu.

                     (5)

                     Iestāde 2018. gada 18. aprīlī pieteikuma iesniedzējam, dalībvalstīm un Komisijai darīja zināmu savu secinājumu (2) par to, vai ir sagaidāms, ka darbīgā viela Bacillus subtilis (celms IAB/BS03) atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Savu secinājumu Iestāde publiskoja.

                     (6)

                     Komisija 2018. gada 12. decembrī Augu, dzīvnieku, pārtikas aprites un dzīvnieku barības pastāvīgo komiteju iepazīstināja ar pārskata ziņojumu par Bacillus subtilis (celms IAB/BS03), kā arī ar projektu regulai par Bacillus subtilis (celms IAB/BS03) apstiprināšanu.

                     (7)

                     Pieteikuma iesniedzējam tika dota iespēja par pārskata ziņojumu iesniegt komentārus.

                     (8)

                     Par vismaz viena šo darbīgo vielu saturoša augu aizsardzības līdzekļa vienu vai vairākiem raksturīgiem lietojumiem un, konkrētāk, par lietojumiem, kas tika pārbaudīti un sīki izklāstīti pārskata ziņojumā, ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti.

                     (9)

                     Tāpēc ir lietderīgi apstiprināt Bacillus subtilis (celms IAB/BS03).

                     (10)

                     Komisija uzskata, ka atbilstīgi Regulas (EK) Nr. 1107/2009 22. pantam Bacillus subtilis (celms IAB/BS03) ir darbīgā viela ar zemu kaitīguma pakāpi. Bacillus subtilis (celms IAB/BS03) nav viela, kas izraisa bažas, un tā atbilst Regulas (EK) Nr. 1107/2009 II pielikuma 5. punkta nosacījumiem.

                     (11)

                     Tāpēc ir lietderīgi Bacillus subtilis (celms IAB/BS03) uz 15 gadiem apstiprināt par darbīgo vielu ar zemu kaitīguma pakāpi.

                     (12)

                     Tomēr saskaņā ar Regulas (EK) Nr. 1107/2009 13. panta 2. punktu saistībā ar tās 6. pantu un pašreizējo zinātnes un tehnikas atziņu gaismā jāņem vērā daži nosacījumi.

                     (13)

                     Saskaņā ar Regulas (EK) Nr. 1107/2009 13. panta 4. punktu būtu attiecīgi jāgroza Komisijas Īstenošanas regula (ES) Nr. 540/2011 (3).

                     (14)

                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprināšana
            Darbīgo vielu Bacillus subtilis (celms IAB/BS03), kuras specifikācija ir sniegta I pielikumā, apstiprina ar minētajā pielikumā izklāstītajiem nosacījumiem.

            2. pants
            Grozījumi Īstenošanas regulā (ES) Nr. 540/2011
            Īstenošanas regulu (ES) Nr. 540/2011 groza saskaņā ar šīs regulas II pielikumu.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 27. septembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  EFSA (European Food Safety Authority), 2018. gads. Secinājums par speciālistu veikto pesticīdu riska novērtējumu attiecībā uz darbīgo vielu Bacillus subtilis celms IAB/BS03. EFSA Journal 2018; 16(6):5261. DOI:10.2903/j.efsa.2018.5261.

            (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            I PIELIKUMS

                        Parastais nosaukums, identifikācijas numuri

                           IUPAC nosaukums

                        Tīrība (1)

                        Apstiprināšanas datums

                        Apstiprināšanas termiņa beigas

                        Īpaši noteikumi

                           Bacillus subtilis celms IAB/BS03
                        Pievienošanās numurs Spānijas tipa kultūras kolekcijā (CECT), Spānijā: CECT 7254
                        Pievienošanās numurs Vācijas tipa kultūras kolekcijā (DSMZ), Vācijā: DSM 24682

                        Neattiecas

                        Minimālā koncentrācija:
                        1 × 1013 CFU/kg
                        Maksimālā koncentrācija:
                        5 × 1013 CFU/kg

                        2019. gada 20. oktobris

                        2034. gada 20. oktobris

                        Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā secinājumus, kas izklāstīti pārskata ziņojumā par Bacillus subtilis (celms IAB/BS03), un jo īpaši ziņojuma I un II papildinājumu.
                        Šajā vispārējā novērtējumā dalībvalstis īpašu uzmanību pievērš:

                                    a)

                                    tā rūpnieciskajā ražošanā iegūtā tehniskā materiāla specifikācijai, ko izmanto augu aizsardzības līdzekļos, tostarp attiecīgo sekundāro metabolītu pilnīgam raksturojumam;

                                    b)

                                    operatoru un strādnieku aizsardzībai, ņemot vērā, ka mikroorganismus pašus uzskata par potenciāliem sensibilizatoriem, un nodrošinot, lai lietošanas noteikumos būtu paredzēts, ka ir jāizmanto pienācīgi individuālās aizsardzības līdzekļi.

                              Ražotājs ražošanas procesā nodrošina stingru vides apstākļu uzturēšanu un kvalitātes kontroles analīzi, lai nodrošinātu mikrobioloģiskā piesārņojuma robežvērtību ievērošanu, kā minēts darba dokumentā SANCO/12116/2012 (2) iekļautajā ESAO tematiskajā dokumentā par mikrobiālo kontaminantu robežvērtībām mikrobiālajos kaitīgo organismu apkarošanas līdzekļos (Microbial Contaminant Limits for Microbial Pest Control Products).
                        Lietošanas nosacījumos vajadzības gadījumā ietver riska mazināšanas pasākumus.

               (1)  Sīkāka informācija par darbīgās vielas identitāti un tās specifikācija ir norādītas pārskata ziņojumā.

               (2)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf

            II PIELIKUMS
            Īstenošanas regulas (ES) Nr. 540/2011 pielikuma D daļā pievieno šādu ierakstu:

                           “17

                              Bacillus subtilis celms IAB/BS03
                           Pievienošanās numurs Spānijas tipa kultūras kolekcijā (CECT), Spānijā: CECT 7254
                           Pievienošanās numurs Vācijas tipa kultūras kolekcijā (DSMZ), Vācijā: DSM 24682

                           Neattiecas

                           Minimālā koncentrācija:
                           1 × 1013 CFU/kg
                           Maksimālā koncentrācija:
                           5 × 1013 CFU/kg

                           2019. gada 20. oktobris

                           2034. gada 20. oktobris

                           Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā secinājumus, kas izklāstīti pārskata ziņojumā par Bacillus subtilis (celms IAB/BS03), un jo īpaši ziņojuma I un II papildinājumu.
                           Šajā vispārējā novērtējumā dalībvalstis īpašu uzmanību pievērš:

                                       a)

                                       tā rūpnieciskajā ražošanā iegūtā tehniskā materiāla specifikācijai, ko izmanto augu aizsardzības līdzekļos, tostarp attiecīgo sekundāro metabolītu pilnīgu raksturojumu;

                                       b)

                                       operatoru un strādnieku aizsardzībai, ņemot vērā, ka mikroorganismus pašus uzskata par potenciāliem sensibilizatoriem, un nodrošinot, lai lietošanas noteikumos būtu paredzēts, ka ir jāizmanto pienācīgi individuālās aizsardzības līdzekļi,

                                 Ražotājs ražošanas procesā nodrošina stingru vides apstākļu uzturēšanu un kvalitātes kontroles analīzi, lai nodrošinātu mikrobioloģiskā piesārņojuma robežvērtību ievērošanu, kā minēts ESAO darba dokumentā SANCO/12116/2012 (1) par mikrobu piesārņojuma robežvērtībām mikrobiālajos kaitēkļu apkarošanas līdzekļos.
                           Lietošanas nosacījumos vajadzības gadījumā ietver riska mazināšanas pasākumus.

               (1)  https://ec.europa.eu/food/sites/food/files/plant/docs/pesticides_ppp_app-proc_guide_phys-chem-ana_microbial-contaminant-limits.pdf”


title: Komisijas Īstenošanas regula (ES) 2019/1606 (2019. gada 27. septembris) par darbīgās vielas metiokarba apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ.)

text:
                  30.9.2019

                  LV

                  Eiropas Savienības Oficiālais Vēstnesis

                  L 250/53

         KOMISIJAS ĪSTENOŠANAS REGULA (ES) 2019/1606
         (2019. gada 27. septembris)
         par darbīgās vielas metiokarba apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
         tā kā:

                     (1)

                     Ar Komisijas Direktīvu 2007/5/EK (2) metiokarbu kā darbīgo vielu iekļāva Padomes Direktīvas 91/414/EEK (3) I pielikumā.

                     (2)

                     Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām saskaņā ar Regulu (EK) Nr. 1107/2009 un ir ietvertas Komisijas Īstenošanas regulas (ES) Nr. 540/2011 (4) pielikuma A daļas sarakstā.

                     (3)

                     Darbīgās vielas metiokarba apstiprinājums, kā izklāstīts Īstenošanas regulas (ES) Nr. 540/2011 pielikuma A daļā, ir spēkā līdz 2020. gada 31. jūlijam.

                     (4)

                     Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minēto pantu tika iesniegts pieteikums uz metiokarba apstiprinājuma atjaunošanu.

                     (5)

                     Pieteikuma iesniedzējs iesniedza papildu dokumentāciju, kas vajadzīga saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts konstatēja, ka pieteikums ir pilnīgs.

                     (6)

                     Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu, ko 2017. gada 13. jūlijā iesniedza Eiropas Pārtikas nekaitīguma iestādei (“Iestāde”) un Komisijai.

                     (7)

                     Iestāde atjaunošanas novērtējuma ziņojumu nosūtīja pieteikuma iesniedzējam un dalībvalstīm piezīmju sniegšanai un saņemtās piezīmes nosūtīja Komisijai. Turklāt Iestāde papildu kopsavilkuma dokumentāciju darīja publiski pieejamu.

                     (8)

                     Iestāde 2018. gada 24. septembrī Komisijai nosūtīja secinājumu (6) par to, vai sagaidāms, ka metiokarbs atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Komisija 2019. gada 24. janvārī Augu, dzīvnieku, pārtikas aprites un dzīvnieku barības pastāvīgajai komitejai iesniedza ziņojuma projektu par metiokarba apstiprinājuma atjaunošanu.

                     (9)

                     Iestāde konstatēja nepieņemamu risku darba ņēmējiem, pat gadījumos, kad tiek izmantoti individuālie aizsardzības līdzekļi, un augstu risku putniem, zīdītājiem un sliekām. Turklāt Iestāde nevarēja veikt patērētāju riska novērtējumu, jo nebija iespējams pabeigt atlieku definīciju riska novērtēšanai augu izcelsmes precēs tādēļ, ka, pamatojoties uz pieejamajiem datiem, metabolīta M01 genotoksisko potenciālu nevarēja izslēgt.

                     (10)

                     Komisija aicināja pieteikuma iesniedzēju iesniegt piezīmes par Iestādes sagatavoto secinājumu. Turklāt saskaņā ar Īstenošanas regulas (ES) Nr. 844/2012 14. panta 1. punkta trešo daļu Komisija aicināja pieteikuma iesniedzēju iesniegt komentārus par atjaunošanas ziņojuma projektu. Pieteikuma iesniedzējs iesniedza piezīmes, kuras tika rūpīgi izskatītas.

                     (11)

                     Tomēr, neraugoties uz pieteikuma iesniedzēja izvirzītajiem argumentiem, bažas par darbīgo vielu arvien saglabājās.

                     (12)

                     Līdz ar to par vismaz viena augu aizsardzības līdzekļa vienu vai vairākiem reprezentatīviem lietojumiem nav konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Tāpēc ir lietderīgi darbīgās vielas metiokarba apstiprinājumu saskaņā ar minētās regulas 20. panta 1. punkta b) apakšpunktu neatjaunot.

                     (13)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (14)

                     Būtu jāatvēl pietiekams laiks, kāds dalībvalstīm nepieciešams metiokarbu saturošu augu aizsardzības līdzekļu atļauju atsaukšanai. Ņemot vērā darba ņēmējiem identificēto risku, kas saistīts ar apstrādāto sēklu iekraušanu un sēšanu, un risku, ko putniem, savvaļas zīdītājiem un sliekām rada sēklas, kas apstrādātas ar metiokarbu saturošiem augu aizsardzības līdzekļiem, gadījumā, kad dalībvalstis nosaka pagarinājuma periodu saskaņā ar Regulas (EK) Nr. 1107/2009 46. pantu, šim periodam būtu jābeidzas ne vēlāk kā 2020. gada 3. aprīlī.

                     (15)

                     Lai atjaunošanas procesu varētu pabeigt pirms minētās vielas apstiprinājuma perioda beigām, Komisija ar Īstenošanas regulu (ES) 2019/707 (7) metiokarba apstiprinājuma periodu pagarināja līdz 2020. gada 31. jūlijam. Tomēr, ņemot vērā, ka lēmums par apstiprinājuma atjaunošanu ir pieņemts pirms minētā pagarinātā termiņa beigām, šī regula būtu jāpiemēro pēc iespējas drīzāk.

                     (16)

                     Šī regula neskar iespēju iesniegt citus pieteikumus attiecībā uz metiokarba apstiprināšanu saskaņā ar Regulas (EK) Nr. 1107/2009 7. pantu.

                     (17)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprinājuma neatjaunošana
            Darbīgās vielas metiokarba apstiprinājumu neatjauno.

            2. pants
            Grozījums Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikuma A daļā 148. rindu par metiokarbu svītro.

            3. pants
            Pārejas pasākumi
            Dalībvalstis ne vēlāk kā līdz 2020. gada 3. janvārim atsauc tādu augu aizsardzības līdzekļu atļaujas, kas kā darbīgo vielu satur metiokarbu.

            4. pants
            Pagarinājuma periods
            Jebkurš pagarinājuma periods, ko dalībvalstis piešķīrušas saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2020. gada 3. aprīlī.

            5. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 27. septembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2007. gada 7. februāra Direktīva 2007/5/EK, ar ko groza Padomes Direktīvu 91/414/EEK, lai tajā iekļautu darbīgās vielas kaptānu, folpetu, formetanātu un metiokarbu (OV L 35, 8.2.2007., 11. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (6)  EFSA (Eiropas Pārtikas nekaitīguma iestāde), 2018. gads. Conclusion on the peer review of the pesticide risk assessment of the active substance methiocarb, EFSA Journal 2018;16(10):5429.

            (7)  Komisijas 2019. gada 7. maija Īstenošanas regula (ES) 2019/707, ar ko attiecībā uz apstiprinājuma periodu pagarināšanu darbīgajām vielām alfa-cipermetrīnam, beflubutamīdam, benalaksilam, bentiavalikarbam, bifenazātam, boskalīdam, bromoksinilam, kaptānam, ciazofamīdam, desmedifamam, dimetoātam, dimetomorfam, diuronam, etefonam, etoksazolam, famoksadonam, fenamifosam, flumioksazīnam, fluoksastrobīnam, folpetam, foramsulfuronam, formetanātam, metalaksilam-M, metiokarbam, metribuzīnam, milbemektīnam, Paecilomyces lilacinus celmam 251, fenmedifāmam, fosmetam, pirimifosmetilam, propamokarbam, protiokonazolam, s-metolahloram un tebukonazolam groza Īstenošanas regulu (ES) Nr. 540/2011 (OV L 120, 8.5.2019., 16. lpp.).


title: Komisijas Īstenošanas regula (ES) 2019/1607 (2019. gada 27. septembris), ar ko Īstenošanas regulu (ES) 2016/1239 groza attiecībā uz piemērojamajiem licences pieteikumu iesniegšanas termiņa beigu datumiem

text:
                  30.9.2019

                  LV

                  Eiropas Savienības Oficiālais Vēstnesis

                  L 250/56

         KOMISIJAS ĪSTENOŠANAS REGULA (ES) 2019/1607
         (2019. gada 27. septembris),
         ar ko Īstenošanas regulu (ES) 2016/1239 groza attiecībā uz piemērojamajiem licences pieteikumu iesniegšanas termiņa beigu datumiem
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 178. panta b) punktu,
         tā kā:

                     (1)

                     Komisijas Īstenošanas regulā (ES) 2016/1239 (2) izklāstīti kopīgi noteikumi par lauksaimniecības produktu importa un eksporta licenču pieprasīšanu un izdošanu. Tajā ietverti noteikumi par licences pieteikumu un anulēšanas pieprasījumu iesniegšanas termiņiem. Tajā jo īpaši ietverti noteikumi, kuri attiecas uz gadījumiem, kad minētajā regulā ir noteikts procedūras periods, un kuru mērķis ir noteikt šā perioda sākuma vai beigu datumu, ja šie datumi iekrīt sestdienā, svētdienā vai svētku dienā.

                     (2)

                     Lai vienkāršotu tarifa kvotu pārvaldību visā Savienībā, ir jānodrošina, lai uz visām lauksaimniecības tarifa kvotām, ko pārvalda, izmantojot licences, attiektos vienādi noteikumi par licences pieteikumu termiņu noteikšanu.

                     (3)

                     Pieteikumu iesniedzējiem vajadzētu būt iespējai iesniegt licences pieteikumus neatkarīgi no svētku dienām dalībvalstīs. Patlaban licences pieteikumu iesniegšanas termiņa beigu datumus, ja tie iekrīt sestdienā, svētdienā vai svētku dienā, nosaka atšķirīgi atkarībā no tā, vai pieteikumu iesniegšanas periods definēts, atsaucoties uz konkrētu datumu vai uz minētā perioda ilgumu. Attiecībā uz pēdējo gadījumu Padomes Regulas (EEK, Euratom) Nr. 1182/71 (3) 3. panta 4. punktā noteikts, ka gadījumā, ja periods beidzas sestdienā, svētdienā vai svētku dienā, pieteikumu iesniegšanas termiņa beigu datums ir nākamā darbdiena pēc šīs sestdienas, svētdienas vai svētku dienas. Saskaņā ar minētās regulas 5. pantu gadījumā, ja pieteikumu iesniegšanas periods definēts, atsaucoties uz konkrētu datumu, tas beidzas beigu datuma pēdējās stundas beigās. Tas nozīmē, ka tad, ja nav īpaša noteikuma attiecībā uz gadījumiem, kad pieteikumu iesniegšanas periods, kas definēts, atsaucoties uz konkrētu datumu, beidzas sestdienā, svētdienā vai svētku dienā, šādos gadījumos pieteikumi būtu jāiesniedz līdz pēdējai darbdienai pirms šīs sestdienas, svētdienas vai svētku dienas.

                     (4)

                     Lai novērstu neskaidrības par attiecīgo termiņa beigu datumu, visos gadījumos, kad licences pieteikumu iesniegšanas termiņa beigu datums iekrīt sestdienā, svētdienā vai svētku dienā, būtu jānosaka tuvāks datums neatkarīgi no tā, vai pieteikumu iesniegšanas periods definēts, atsaucoties uz konkrētu datumu vai uz minētā perioda ilgumu. Turklāt dalībvalstīm, kuras vēlas noteikt kārtību, kas vajadzīga, lai dotu iespēju licences pieteikumus iesniegt sestdienā, svētdienā vai svētku dienā, būtu jāatļauj to darīt. Lai gādātu par licences pieteikumu pārvaldības pārredzamību, attiecībā uz šādiem gadījumiem būtu jāparedz noteikumi, ar ko nodrošina pieteikumu iesniedzēju informēšanu par šādu kārtību.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2016/1239 3. panta 3. punktu groza šādi:

                        1)

                        punkta b) apakšpunktu aizstāj ar šādu:

                                    “b)

                                    atkāpjoties no minētās regulas 3. panta 2. punkta b) apakšpunkta un 4. punkta, piemērojamais beigu datums ir pēdējā darbdiena pirms sestdienas, svētdienas vai svētku dienas, un termiņš beidzas plkst. 13.00 pēc Briseles laika. Tomēr dalībvalstis var nolemt attiecībā uz licences pieteikumiem noteikt kārtību, kas vajadzīga, lai dotu iespēju tos iesniegt sestdienā, svētdienā vai svētku dienā. Šādā gadījumā piemērojamais beigu datums ir attiecīgā sestdiena, svētdiena vai svētku diena, un termiņš beidzas plkst. 13.00 pēc Briseles laika. Ja dalībvalsts nolemj noteikt šādu kārtību, tā šo kārtību publicē.”;

                        2)

                        pievieno šādu otro daļu:
                        “Pirmās daļas b) apakšpunktu piemēro arī tad, ja piemērojamais beigu datums ir definēts, atsaucoties uz konkrētu datumu, un šis datums iekrīt sestdienā, svētdienā vai svētku dienā.”

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 27. septembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 347, 20.12.2013., 671. lpp.

            (2)  Komisijas 2016. gada 18. maija Īstenošanas regula (ES) 2016/1239, kurā izklāstīti Eiropas Parlamenta un Padomes Regulas (ES) Nr. 1308/2013 piemērošanas noteikumi, kas attiecas uz importa un eksporta licenču sistēmu (OV L 206, 30.7.2016., 44. lpp.).

            (3)  Padomes 1971. gada 3. jūnija Regula (EEK, Euratom) Nr. 1182/71, ar ko nosaka laikposmiem, datumiem un termiņiem piemērojamus noteikumus (OV L 124, 8.6.1971., 1. lpp.).


title: Komisijas Īstenošanas Regula (ES) 2019/1682 (2019. gada 2. oktobris), ar ko, pamatojoties uz Eiropas Parlamenta un Padomes Regulas (ES) 2019/787 30. panta 2. punktu, reģistrē stiprā alkoholiskā dzēriena ģeogrāfiskās izcelsmes norādi Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol

text:
                  9.10.2019

                  LV

                  Eiropas Savienības Oficiālais Vēstnesis

                  L 258/6

         KOMISIJAS ĪSTENOŠANAS REGULA (ES) 2019/1682
         (2019. gada 2. oktobris),
         ar ko, pamatojoties uz Eiropas Parlamenta un Padomes Regulas (ES) 2019/787 30. panta 2. punktu, reģistrē stiprā alkoholiskā dzēriena ģeogrāfiskās izcelsmes norādi “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2019. gada 17. aprīļa Regulu (ES) 2019/787 par stipro alkoholisko dzērienu definīciju, aprakstu, noformējumu un marķējumu, stipro alkoholisko dzērienu nosaukumu lietošanu citu pārtikas produktu noformējumā un marķējumā, stipro alkoholisko dzērienu ģeogrāfiskās izcelsmes norāžu aizsardzību, lauksaimnieciskas izcelsmes etilspirta un destilātu izmantošanu alkoholiskajos dzērienos un ar ko atceļ Regulu (EK) Nr. 110/2008 (1), un jo īpaši tās 30. panta 2. punktu,
         tā kā:

                     (1)

                     Saskaņā ar Eiropas Parlamenta un Padomes Regulas (EK) Nr. 110/2008 (2) 17. panta 5. punktu Komisija ir izskatījusi Bulgārijas 2014. gada 7. janvārī iesniegto pieteikumu reģistrēt ģeogrāfiskās izcelsmes norādi “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”.

                     (2)

                     Konstatējusi, ka pieteikums ir saderīgs ar Regulu (EK) Nr. 110/2008, Komisija, piemērojot minētās regulas 17. panta 6. punktu, tehniskajā dokumentācijā norādītās galvenās specifikācijas ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (EK) Nr. 110/2008 17. panta 7. punktu.

                     (4)

                     Regula (ES) 2019/787, ar kuru aizstāj Regulu (EK) Nr. 110/2008, ir stājusies spēkā 2019. gada 25. maijā. Saskaņā ar minētās regulas 49. panta 1. punktu Regulas (EK) Nr. 110/2008 III nodaļu par ģeogrāfiskās izcelsmes norādēm atceļ no 2019. gada 8. jūnija. Līdz ar to regula par aizsardzību būtu jāpieņem saskaņā ar jauno regulu.

                     (5)

                     Tāpēc norāde “Ямболска гроздова ракия / Ямболска гроздова ракия от Ямбол / Yambolska grozdova rakya /Grozdova rakya ot Yambol” būtu jāreģistrē kā ģeogrāfiskās izcelsmes norāde,

               IR PIEŅĒMUSI ŠO REGULU.

            1. pants
            Ģeogrāfiskās izcelsmes norāde “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” ar šo tiek ierakstīta reģistrā. Saskaņā ar Regulas (ES) 2019/787 30. panta 4. punktu šī regula nosaukumam “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” piešķir Regulas (ES) 2019/787 21. pantā paredzēto aizsardzību.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 2. oktobrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 130, 17.5.2019., 1. lpp.

            (2)  Eiropas Parlamenta un Padomes 2008. gada 15. janvāra Regula (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89 (OV L 39, 13.2.2008., 16. lpp.).

            (3)  OV C 435, 3.12.2018., 5. lpp.


title: Komisijas Īstenošanas regula (ES) 2019/1692 (2019. gada 9. oktobris) par to, kā pēc esošo vielu pēdējā reģistrācijas termiņa beigām piemērot dažus Eiropas Parlamenta un Padomes Regulas (EK) Nr. 1907/2006 noteikumus par reģistrāciju un datu kopīgošanu (Dokuments attiecas uz EEZ)

text:
                  10.10.2019

                  LV

                  Eiropas Savienības Oficiālais Vēstnesis

                  L 259/12

         KOMISIJAS ĪSTENOŠANAS REGULA (ES) 2019/1692
         (2019. gada 9. oktobris)
         par to, kā pēc esošo vielu pēdējā reģistrācijas termiņa beigām piemērot dažus Eiropas Parlamenta un Padomes Regulas (EK) Nr. 1907/2006 noteikumus par reģistrāciju un datu kopīgošanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 132. pantu,
         tā kā:

                     (1)

                     Lai iestādes un fiziskas vai juridiskas personas nepārslogotu ar darbu pie tādu vielu reģistrēšanas, kas Regulas (EK) Nr. 1907/2006 stāšanās spēkā brīdī jau bija laistas iekšējā tirgū, ar minētās regulas 23. pantu attiecībā uz esošām vielām ir noteikts pārejas režīms. Līdz ar to šādu vielu reģistrēšanai tika noteikti vairāki atšķirīgi pārejas termiņi. No minētās regulas 23. panta 3. punkta izriet, ka pēdējais pārejas režīmā noteiktais reģistrācijas termiņš apritēja 2018. gada 1. jūnijā.

                     (2)

                     Lai nodrošinātu vienlīdzību starp tirgus dalībniekiem, kas ražo vai laiž tirgū esošas vai jaunas vielas, ir jānosaka, kādā mērā pēc pārejas režīma beigām ir piemērojami noteikumi, ar kuriem tika ieviesti labvēlīgi nosacījumi esošo vielu reģistrācijai. Tāpēc būtu jānosaka pienācīgs, saprātīgs un skaidrs beigu datums, pēc kura attiecīgie noteikumi vai nu vairs nav spēkā, vai ir piemērojami tikai īpašos gadījumos.

                     (3)

                     Regulas (EK) Nr. 1907/2006 3. panta 30. punktā ir paredzēti nosacījumi, kā aprēķināt esošo vielu daudzumu gadā, pamatojoties uz vidējiem ražošanas vai importa apjomiem trijos iepriekšējos kalendārajos gados. Pirmām kārtām, lai nodrošinātu, ka tirgus dalībniekiem ir pietiekami daudz laika koriģēt aprēķina metodes, šos nosacījumus vajadzētu turpināt piemērot līdz noteiktajam beigu datumam. Lai būtu ievērota Regulas (EK) Nr. 1907/2006 3. panta 30. punkta definīcija jēdzienam “gadā”, ir lietderīgi noteikt, ka beigu datums ir šā kalendārā gada beigas (2019. gada 31. decembris).

                     (4)

                     Atbilstīgi likumdevēja nodomam samazināt iespējamo ietekmi, ko radītu pienākums reģistrēt mazapjoma vielas, Regulas (EK) Nr. 1907/2006 12. panta 1. punkta b) apakšpunkts paredz mazāk stingras informēšanas prasības attiecībā uz konkrētu esošo mazapjoma vielu reģistrēšanu, ar nosacījumu, ka šīs vielas neatbilst Regulas (EK) Nr. 1907/2006 III pielikuma kritērijiem. Saskaņā ar minētās regulas 23. panta 3. punktu šīs esošās mazapjoma vielas bija jāreģistrē līdz 2018. gada 1. jūnijam. Otrām kārtām, lai pēc minētā termiņa apritēšanas nodrošinātu vienlīdzīgu attieksmi pret reģistrētājiem, kas pievienojas reģistrācijai vai atjaunina savu dokumentāciju saskaņā ar 12. panta 1. punkta b) apakšpunktu, šo noteikumu joprojām vajadzētu piemērot arī pēc 2018. gada 1. jūnija.

                     (5)

                     2018. gada 1. jūnijā oficiālo darbību izbeidza forumi informācijas apmaiņai par vielām (SIEF). Trešām kārtām, būtu jānostiprina joprojām pastāvošie, reģistrētājiem uzliktie datu kopīgošanas pienākumi, tāpēc reģistrētājus vajadzētu pamudināt izmantot līdzīgas neformālas saziņas platformas, kas tiem palīdzētu izpildīt reģistrācijas un datu kopīgošanas pienākumus saskaņā ar Regulu (EK) Nr. 1907/2006 un Komisijas Īstenošanas regulu (ES) 2016/9 (2).

                     (6)

                     Ceturtām kārtām, ir lietderīgi noteikt, ka potenciālajam reģistrētājam, kurš ir provizoriski reģistrējis esošu vielu saskaņā ar Regulas (EK) Nr. 1907/2006 28. pantu, līdz noteiktajam beigu datumam nav jāievāc dati saskaņā ar minētās regulas 26. pantu, jo līdz ar provizorisko reģistrāciju ir izpildīts arī datu ievākšanas mērķis.

                     (7)

                     Ir jānodrošina, ka ir skaidri identificējami ar datu kopīgošanu saistītie strīdi. Tāpēc Regulas (EK) Nr. 1907/2006 30. pantā izklāstītie datu kopīgošanas noteikumi būtu jāpiemēro līdz noteiktajam beigu datumam. Pēc beigu datuma apritēšanas būtu jāpiemēro tikai minētās regulas 26. un 27. pants.

                     (8)

                     Šajā regulā noteiktie pasākumi ir saskaņā ar atzinumu, ko sniegusi atbilstīgi Regulas (EK) Nr. 1907/2006 133. pantam izveidotā komiteja,

               IR PIEŅĒMUSI ŠO REGULU.

            1. pants
            Esošo vielu daudzuma aprēķināšana
            Konkrēto metodi, pēc kuras aprēķina esošo vielu daudzumu gadā un kura izklāstīta Regulas (EK) Nr. 1907/2006 3. panta 30. punktā, turpina piemērot tikai līdz 2019. gada 31. decembrim. Kad reģistrētājs ir pabeidzis vielas reģistrāciju, tas pēc tam savu šīs vielas daudzumu kalendārajā gadā aprēķina saskaņā ar Regulas (EK) Nr. 1907/2006 3. panta 30. punktu.

            2. pants
            Reģistrācijas prasības attiecībā uz konkrētām esošām mazapjoma vielām
            Tas, ka beidzas Regulas (EK) Nr. 1907/2006 paredzētais pārejas periods attiecībā uz esošām vielām, neskar minētās regulas 12. panta 1. punkta b) apakšpunkta piemērojamību.

            3. pants
            Datu kopīgošanas pienākumi pēc reģistrācijas
            Pēc vielas reģistrēšanas reģistrētāji, tostarp tie, kas datus iesniedz kopīgi ar citiem reģistrētājiem, datu kopīgošanas pienākumus turpina pildīt taisnīgi, pārskatāmi un bez diskriminācijas, kā tas prasīts Regulas (EK) Nr. 1907/2006 III sadaļā un Īstenošanas regulā (ES) 2016/9. Šajā sakarā reģistrētāji var izmantot neformālas saziņas platformas, kas līdzinās Regulas (EK) Nr. 1907/2006 29. pantā minētajiem forumiem informācijas apmaiņai par vielām.

            4. pants
            Pienākums ievākt un koplietot datus par esošām vielām

               1.   Ja saskaņā ar Regulas (EK) Nr. 1907/2006 30. pantu vestajās sarunās par datu kopīgošanu netiek panākta vienošanās, minētā panta noteikumus piemēro tikai līdz 2019. gada 31. decembrim.

               2.   Pēc 2019. gada 31. decembra saskaņā ar Regulas (EK) Nr. 1907/2006 28. pantu veiktās provizoriskās reģistrācijas vairs nav spēkā un visām esošām vielām piemēro 26. un 27. pantu.

            5. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.Šī regula uzliek saistības kopumā un ir tieši piemērojama visās

            Briselē, 2019. gada 9. oktobr

                  priekšsēdētājs

                  priekšsēdētājs

               Jean-Claude JUNCKER

            (1)  OV L 396, 30.12.2006., 1. lpp.

            (2)  Komisijas 2016. gada 5. janvāra Īstenošanas regula (ES) 2016/9 par datu kopīgu iesniegšanu un datu kopīgošanu saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 3, 6.1.2016., 41. lpp.).


title: Komisijas Īstenošanas regula (ES) 2019/1839 (2019. gada 31. oktobris), ar ko Regulu (ES) 2017/1152 groza attiecībā uz dažu kategoriju jaunu vieglo komerciālo transportlīdzekļu WLTP CO2 vērtību noteikšanu un ziņošanu un korelācijas rīka ievaddatu pielāgošanu (Dokuments attiecas uz EEZ)

text:
                  4.11.2019

                  LV

                  Eiropas Savienības Oficiālais Vēstnesis

                  L 282/1

         KOMISIJAS ĪSTENOŠANAS REGULA (ES) 2019/1839
         (2019. gada 31. oktobris),
         ar ko Regulu (ES) 2017/1152 groza attiecībā uz dažu kategoriju jaunu vieglo komerciālo transportlīdzekļu WLTP CO2 vērtību noteikšanu un ziņošanu un korelācijas rīka ievaddatu pielāgošanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 11. maija Regulu (ES) Nr. 510/2011 par emisiju standartu noteikšanu jauniem vieglajiem kravas automobiļiem saistībā ar Savienības integrēto pieeju vieglo transportlīdzekļu CO2 emisiju samazināšanai (1) un jo īpaši tās 8. panta 9. punkta pirmo daļu un 13. panta 6. punkta trešo daļu,
         tā kā:

                     (1)

                     Vieglos komerciālos transportlīdzekļus, kuriem tipa apstiprinājumi ir piešķirti saskaņā ar Eiropas Parlamenta un Padomes Regulu (EK) Nr. 595/2009 (2) un paplašināti saskaņā ar minētās regulas 2. panta ceturto daļu, var laist tirgū 2020. gadā un kā sērijas beigu transportlīdzekļus līdz 2022. gada jūnijam ar CO2 emisiju vērtībām, kas noteiktas atbilstoši Eiropas Jaunajam braukšanas ciklam (NEDC).

                     (2)

                     Tomēr minētie transportlīdzekļi būtu pienācīgi jāņem vērā to īpatnējo CO2 emisiju mērķrādītāju aprēķināšanā, kas ražotājiem piemērojami no 2021. gada līdz 2024. gadam, un tad, kad verificē atbilstību minētajiem mērķrādītājiem par 2021. un 2022. gadu atbilstoši Eiropas Parlamenta un Padomes Regulas (ES) 2019/631 (3) I pielikuma B daļas 1.–5. punktam.

                     (3)

                     Komisijas Īstenošanas regula (ES) 2017/1152 (4) nosaka metodiku korelācijai starp NEDC CO2 emisiju vērtībām un šādām vērtībām, kas noteiktas atbilstoši vispārēji harmonizētajai vieglo transportlīdzekļu testa procedūrai (WLTP), kā izklāstīts Komisijas Regulā (ES) 2017/1151 (5). Tāpēc ir lietderīgi Regulā (ES) 2017/1152 precizēt, kuras WLTP CO2 emisiju vērtības būtu jāattiecina uz šo konkrēto vieglo komerciālo transportlīdzekļu grupu, lai tādējādi nodrošinātu, ka minētajās vērtībās ir ņemtas vērā CO2 emisiju vērtības, kuras šai transportlīdzekļu grupai no 2021. gada 1. janvāra būs jānosaka saskaņā ar Komisijas Regulas (ES) Nr. 582/2011 (6) VIII pielikumu.

                     (4)

                     Regula (ES) 2019/631 paredz, ka ES autoparka CO2 emisiju mērķrādītāji jauniem vieglajiem komerciālajiem transportlīdzekļiem 2025. un 2030. gadam jāaprēķina, pamatojoties uz CO2 emisijām, kas 2020. gadā reģistrētajiem jauniem vieglajiem komerciālajiem transportlīdzekļiem izmērītas saskaņā ar Regulu (ES) 2017/1151 (turpmāk – “izmērītās CO2 emisiju vērtības”).

                     (5)

                     Īstenošanas regulā (ES) 2017/1152 ir paredzēti noteikumi par minēto izmērīto CO2 emisiju vērtību aprēķināšanu un ziņošanu, ko veic ražotāji. Tomēr ir nepieciešams precizēt, kā šīs vērtības nosaka, jo īpaši attiecībā uz hibrīdelektriskiem transportlīdzekļiem bez ārējas uzlādes (NOVC-HEV) un ārējas uzlādes hibrīdelektriskiem transportlīdzekļiem (OVC-HEV).

                     (6)

                     Tāpat būtu arī jāprecizē, kā izmērītās CO2 emisiju vērtības ir jānosaka, ja tipa apstiprināšanas nolūkā tiek veikti vairāki CO2 emisiju testi.

                     (7)

                        NOVC-HEV un OVC-HEV CO2 emisiju korelācija būtu jāveic uz transportlīdzekļa fizisku testu pamata, un nevis pamatojoties uz korelācijas rīka veiktām simulācijām, tādēļ ka korelācijas rīka pielāgošana, lai ņemtu vērā šādas transportlīdzekļa tehnoloģijas, ir ļoti sarežģīta. Lai nodrošinātu korelācijas rezultātu efektīvu verifikāciju, tehnisko testu datus par šādiem transportlīdzekļiem būtu jāiesniedz Komisijai tāpat kā par parastajiem transportlīdzekļiem.

                     (8)

                     Tāpēc Īstenošanas regula (ES) 2017/1152 būtu attiecīgi jāgroza.

                     (9)

                     Šajā regulā paredzētie pasākumi ir saskaņā ar Klimata pārmaiņu komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) 2017/1152 groza šādi:

                        1)

                        regulas 3. panta 1. punkta d) apakšpunktu aizstāj ar šādu:

                                    “d)

                                    sēriju beigu transportlīdzekļiem, kas minēti Direktīvas 2007/46/EK 27. pantā, un N1 kategorijas transportlīdzekļiem, kuru standartmasa ir no 2380 kg līdz 2610 kg un kuriem tipa apstiprinājumi, kas piešķirti saskaņā ar Regulu (EK) Nr. 595/2009, attiecībā uz to motoriem ir paplašināti atbilstoši minētās regulas 2. panta ceturtajai daļai (“no HDV atvasināti N1 kategorijas transportlīdzekļi”), izmanto izmērītās NEDC CO2 vērtības un, ja pieejamas, NEDC CO2 vērtības.”;

                        2)

                        regulas 4. pantu groza šādi:

                                    a)

                                    iekļauj šādu 1.a punktu:

                                       “1.a   No HDV atvasinātiem N1 kategorijas transportlīdzekļiem, kuri reģistrēti 2020. gadā un kuru CO2 emisiju vērtības ir noteiktas saskaņā ar ANO EEK Noteikumiem Nr. 101, kā minēts Regulas (ES) Nr. 582/2011 VIII pielikuma 2014. gada 31. janvāra redakcijā, piemēro šādus noteikumus:

                                                   a)

                                                   ja tipa apstiprinājuma paplašinājums saskaņā ar Regulu (EK) Nr. 595/2009 ir piešķirts līdz 2020. gada 31. decembrim un WLTP CO2 vērtība ir noteikta atbilstoši Regulai (ES) 2017/1151 saistībā ar Regulas (ES) Nr. 582/2011 VIII pielikumu, minēto WLTP CO2 vērtību attiecina uz no HDV atvasinātu N1 kategorijas transportlīdzekli, kas reģistrēts 2020. gadā, ja attiecīgā transportlīdzekļa tipa, varianta un versijas kods ir tāds pats kā attiecīgā tipa apstiprinājuma paplašinājuma tipa apstiprinājuma sertifikātā.
                                                   Ražotājs līdz 2021. gada 28. februārim par katru transportlīdzekli, uz kuru attiecas šis punkts, iesniedz Komisijai šādu informāciju:

                                                               i)

                                                               transportlīdzekļa identifikācijas numuru;

                                                               ii)

                                                               tipa, varianta un versijas kodu;

                                                               iii)

                                                               tipa apstiprinājuma numuru, tai skaitā paplašinājuma numuru;

                                                               iv)

                                                               tipa apstiprinājuma sertifikāta kopiju;

                                                   b)

                                                   ja saskaņā ar Regulu (EK) Nr. 595/2009 piešķirts tipa apstiprinājums netiek paplašināts līdz 2020. gada 31. decembrim, uz katru no HDV atvasinātu N1 kategorijas transportlīdzekli attiecina šādu WLTP CO2 vērtību:
                                                   kur:

                                                                  NEDC
                                                                  ind

                                                               ir 2020. gadā izmērītā NEDC CO2 vērtība atsevišķam transportlīdzeklim;

                                                                  NEDC
                                                                  2020

                                                               ir ražotāja 2020. gada vidējās īpatnējās CO2 emisijas, kuras noteiktas atbilstoši šai regulai, aprēķinātas atbilstoši Regulas (ES) 2019/631 4. panta 3. punkta otrajam ievilkumam un kurās nav iekļauts minētās regulas 11. panta piemērošanas rezultātā iegūtais CO2 aiztaupījums;

                                                                  WLTP
                                                                  2020

                                                               ir ražotāja 2020. gada vidējās īpatnējās CO2 emisijas, kuras noteiktas atbilstoši Regulai (ES) 2017/1151 vai šā punkta a) apakšpunktam, aprēķinātas atbilstoši Regulas (ES) 2019/631 4. panta 3. punkta otrajam ievilkumam un kurās nav iekļauts minētās regulas 11. panta piemērošanas rezultātā iegūtais CO2 aiztaupījums.

                                                         NEDC2020 un WLTP
                                                      2020 iekļauj tikai transportlīdzekļus ar WLTP CO2 vērtību, kas noteikta atbilstoši Regulai (ES) 2017/1151 vai šā punkta a) apakšpunktam.
                                                   Ražotājs līdz 2021. gada 28. februārim par katru transportlīdzekli, uz kuru attiecas šis punkts, iesniedz Komisijai atbilstības sertifikāta kopiju.
                                                   Ja ražotājs neiesniedz a) un b) apakšpunktā noteikto informāciju un dokumentus, attiecīgo transportlīdzekļu WLTP CO2 vērtību attiecina, kā noteikts šā panta 2. punkta a) apakšpunktā.”;

                                    b)

                                    panta 2. punktu groza šādi:

                                                i)

                                                punkta ievaddaļu aizstāj ar šādu:
                                                “Attiecībā uz sēriju beigu transportlīdzekļiem, kuru tips nav apstiprināts atbilstoši Komisijas Regulai (ES) 2017/1151, bet kuri ir reģistrēti 2020. gadā, uz katru reģistrēto transportlīdzekli attiecina šādas WLTP CO2 vērtības:”;

                                                ii)

                                                pievieno šādu daļu:
                                                “Attiecībā uz sēriju beigu transportlīdzekļiem, kas reģistrēti 2021. un 2022. gadā, WLTP CO2 vērtības, kuras jāattiecina uz katru attiecīgo transportlīdzekli, ir vērtības, kas noteiktas atbilstoši šā panta 1.a punkta b) apakšpunktam.”;

                        3)

                        regulas 6.a pantu groza šādi:

                                    a)

                                    panta 1. punkta pirmo daļu aizstāj ar šādu:
                                    “Ražotājs aprēķina kombinētās vai attiecīgā gadījumā svērtās kombinētās CO2 emisijas, noteiktas kā MCO2,
                                       measured, katram vieglajam komerciālajam transportlīdzeklim, kas reģistrēts 2020. gadā, saskaņā ar šādiem vienādojumiem:

                                                a)

                                                transportlīdzekļiem ar tikai iekšdedzes motoru:
                                                ar vienādojumu MCO2-ind aprēķināšanai, kas norādīts Regulas (ES) 2017/1151 XXI pielikuma 7. apakšpielikuma 3.2.3.2.4. punkta otrajā daļā, kur MCO2-H un MCO2-L lielumu attiecīgajai interpolācijas saimei aizstāj ar MCO2,C,5 vērtībām (kombinētajām) no EK tipa apstiprinājuma sertifikāta 2.5.1.1.3. ieraksta (transportlīdzeklim H) un 2.5.1.2.3. ieraksta (transportlīdzeklim L), kā norādīts Regulas (ES) 2017/1151 I pielikuma 4. papildinājumā dotajā paraugā;

                                                b)

                                                hibrīdelektriskiem transportlīdzekļiem bez ārējas uzlādes (NOVC-HEV):
                                                ar vienādojumu: MCO2-measured = MCO2-L,C,5 + Kind x (MCO2-H,C,5 – MCO2-L,C,5)
                                                kur:

                                                            MCO2-L,C,5

                                                            ir MCO2,C,5 vērtība (kombinētā) attiecīgajai interpolācijas saimei, kas ņemta no EK tipa apstiprinājuma sertifikāta 2.5.1.2.3. ieraksta, kā norādīts Regulas (ES) 2017/1151 I pielikuma 4. papildinājumā dotajā paraugā;

                                                            Kind

                                                            ir interpolācijas koeficients konkrētajam atsevišķam transportlīdzeklim piemērojamajā WLTP testa ciklā, kā norādīts Regulas (ES) 2017/1151 XXI pielikuma 8. apakšpielikuma 4.5.3. punktā;

                                                            MCO2-H,C,5

                                                            ir MCO2,C,5 vērtība (kombinētā) attiecīgajai interpolācijas saimei, kas ņemta no EK tipa apstiprinājuma sertifikāta 2.5.1.1.3. ieraksta, kā norādīts Regulas (ES) 2017/1151 I pielikuma 4. papildinājumā dotajā paraugā;

                                                c)

                                                ārējas uzlādes hibrīdelektriskiem transportlīdzekļiem (OVC-HEV):
                                                ar vienādojumu: MCO2-measured = MCO2-L,C,5 + Kind x (MCO2-H,C,5 – MCO2-L,C,5)
                                                kur:

                                                            MCO2-L,C,5, MCO2-H,C,5

                                                            ir noteikti attiecīgajai interpolācijas saimei saskaņā ar Regulas (ES) 2017/1151 XXI pielikuma 8. apakšpielikuma 4.1.3.1. punktā doto formulu, kur lielumu Mi,CDj aizstāj ar MCO2,CD vērtību (kombinēto), kas attiecīgi transportlīdzeklim H un L ņemta no EK tipa apstiprinājuma sertifikāta 2.5.3.2. ieraksta, un lielumu Mi,CS aizstāj ar MCO2,C,5 vērtību (kombinēto), kas attiecīgi transportlīdzeklim H, L vai M ņemta no EK tipa apstiprinājuma sertifikāta 2.5.3.1. ieraksta;

                                                            Kind

                                                            ir interpolācijas koeficients konkrētajam atsevišķam transportlīdzeklim piemērojamajā WLTP testa ciklā, kā norādīts Regulas (ES) 2017/1151 XXI pielikuma 8. apakšpielikuma 4.5.3. punktā.”;

                                    b)

                                    iekļauj šādu 1.a punktu:

                                       “1.a   Ja EK tipa apstiprinājuma sertifikāta 2.5.1.1.3., 2.5.1.2.3., 2.5.3.1., vai 2.5.3.2. ierakstā ir vairāk nekā viena mērījuma vērtība, MCO2,C,5 vai MCO2,CD vērtības, kas minētas 1. punktā, šā noteikuma nolūkā nosaka šādi:

                                                   a)

                                                   viena mērījuma gadījumā: kombinētā vērtība, kas reģistrēta 1. testā;

                                                   b)

                                                   divu mērījumu gadījumā: divu kombinēto vērtību, kas reģistrētas 1. un 2. testā, vidējā vērtība;

                                                   c)

                                                   trīs mērījumu gadījumā: trīs kombinēto vērtību, kas reģistrētas 1., 2. un 3. testā, vidējā vērtība.”;

                        4)

                        regulas I pielikumu groza šādi:

                                    a)

                                    pielikuma 2.1. punkta otrās daļas pēdējo teikumu aizstāj ar šādu tekstu:
                                    “Attiecībā uz hibrīdelektriskiem transportlīdzekļiem bez ārējas uzlādes (NOVC-HEV) un ārējas uzlādes hibrīdelektriskiem transportlīdzekļiem (OVC-HEV) NEDC CO2 vērtības, kuras izmanto par atsauci 3. iedaļas vajadzībām, nosaka fiziskos transportlīdzekļa testos, nevis ar korelācijas rīka simulācijām. Fiziskos mērījumus veic saskaņā ar attiecīgajiem transportlīdzekļu fizisko testu noteikumiem, kas noteikti šajā pielikumā. Ievaddatus fiziskajiem transportlīdzekļu testiem nosaka un iesniedz tipa apstiprinātājai iestādei vai attiecīgā gadījumā tehniskajam dienestam saskaņā ar 2.4. punktu.”;

                                    b)

                                    pielikuma 2.2.a punkta a) apakšpunktu aizstāj ar šādu:
                                    “a) WLTP testa rezultātu korekciju attiecībā uz CO2 masas emisiju saskaņā ar Regulas (ES) 2017/1151 XXI pielikuma 6. apakšpielikuma 2. papildinājumu un 8. apakšpielikuma 2. papildinājumu piemēro visiem šādiem testa rezultātiem neatkarīgi no minētās regulas XXI pielikuma 6. apakšpielikuma 2. papildinājuma 3.4.4. punkta a) apakšpunkta un 8. apakšpielikuma 2. papildinājuma 1.1.4. punkta a) apakšpunkta noteikumiem;”;

                                    c)

                                    pielikuma 2.4. punkta 1. tabulu groza šādi:

                                                i)

                                                24. ierakstā tekstu otrajā slejā “Korelācijas rīka ievades parametri” aizstāj ar vārdiem “Darba akumulatoru baterijas ietilpība”;

                                                ii)

                                                38. līdz 41. ierakstu aizstāj ar šādiem:

                                                            “38.

                                                               WLTP CO2 vērtība, 1. posms (uzlādes saglabāšanas vērtība NOVC un OVC-HEV gadījumā)

                                                            gCO2/km

                                                            2.1.1.2.1. ieraksts
                                                            Regulas (ES) 2017/1151 I pielikuma 8.a papildinājuma

                                                               Nekoriģēta izmērītā MCO2,p,1 vērtība fāzē Mazs

                                                            39.

                                                               WLTP CO2 vērtība, 2. posms (uzlādes saglabāšanas vērtība NOVC un OVC-HEV gadījumā)

                                                            gCO2/km

                                                            Turpat

                                                               Nekoriģēta izmērītā MCO2,p,1 vērtība fāzē Vidējs

                                                            40.

                                                               WLTP CO2 vērtība, 3. posms (uzlādes saglabāšanas vērtība NOVC un OVC-HEV gadījumā)

                                                            gCO2/km

                                                            Turpat

                                                               Nekoriģēta izmērītā MCO2,p,1 vērtība fāzē Liels

                                                            41.

                                                               WLTP CO2 vērtība, 4. posms (uzlādes saglabāšanas vērtība NOVC un OVC-HEV gadījumā)

                                                            gCO2/km

                                                            Turpat

                                                                  Nekoriģēta izmērītā MCO2,p,1 vērtība fāzē Ļoti liels”;

                                                iii)

                                                60. ierakstā tekstu otrajā slejā “Korelācijas rīka ievades parametri” aizstāj ar vārdiem “WLTP maiņstrāvas ģeneratora (līdzstrāvas/līdzstrāvas pārveidotājs – zemsprieguma puse – NOVC un OVC-HEV gadījumā) strāva”;

                                                iv)

                                                61. ierakstā tekstu otrajā slejā “Korelācijas rīka ievades parametri” aizstāj ar vārdiem “Darba akumulatoru baterijas strāva”;

                                                v)

                                                75. ierakstu svītro;

                                                vi)

                                                77. ierakstu aizstāj ar šādu:

                                                            “77.

                                                               WLTP CO2 izmērītā koriģētā (uzlādes saglabāšanas vērtība NOVC un OVC-HEV gadījumā) transportlīdzeklim H un/vai L

                                                            g/km

                                                            Regulas (ES) 2017/1151 I pielikuma 8.a papildinājuma 2.1.1.2.1. ieraksts

                                                               Kombinētās izmērītās CO2 emisijas transportlīdzeklim H un L pēc visām piemērojamajām korekcijām, MCO2,C,5. WLTP 2. un 3. testa gadījumā iesniedz visus izmērītos rezultātus (izņemot attiecībā uz NOVC un OVC-HEV, kad nodrošina tikai galīgo tipa apstiprinājuma vērtību).”;

                                                vii)

                                                papildina ar šādu 79. līdz 101. ierakstu:

                                                            “79.

                                                               WLTP akumulēto enerģiju patērējoši CO2 rezultāti (kombinētie)

                                                            gCO2/km

                                                            Regulas (ES) 2017/1151 I pielikuma 4. papildinājuma 2.5.3.2. ieraksts

                                                               Kombinētās, akumulēto enerģiju patērējošas CO2 masas emisijas MCO2,CD (vidējās vērtības 2. un 3. testa gadījumā) I tipa testam, kā aprēķināts saskaņā ar Regulas (ES) 2017/1151 XXI pielikuma 8. papildpielikuma 4.1.2. punktu (tikai OVC-HEV)

                                                            80.

                                                               WLTP pēc lietderības koeficienta svērtā kombinētā CO2 emisija (izmērītā)

                                                            gCO2/km

                                                            Aprēķināta saskaņā ar Regulas (ES) 2017/1151 XXI pielikuma 8. apakšpielikuma 4.1.3.1. punktu

                                                               Aprēķinātie svērtie kombinētie rezultāti (izmērītie), kā aprakstīts šīs regulas 7.a panta 1. punkta c) apakšpunktā (tikai OVC-HEV)

                                                            81.

                                                               WLTP pēc lietderības koeficienta svērtā kombinētā CO2 emisija (deklarētā)

                                                            gCO2/km

                                                            EK tipa apstiprinājuma sertifikāta 2.5.3.3. ieraksts

                                                               Aprēķinātie svērtie kombinētie rezultāti (deklarētie), ņemti no EK tipa apstiprinājuma sertifikāta 2.5.3.3. ieraksta (tikai OVC-HEV)

                                                            82.

                                                               WLTP ekvivalents pilnuzlādes nobraukums tikai elektriskā režīmā (EAER) kombinētais

                                                            km

                                                            EK tipa apstiprinājuma sertifikāta 2.5.3.7.2. ieraksts

                                                               Kombinētais ekvivalentais pilnuzlādes nobraukums tikai elektriskā režīmā (EAER) (tikai OVC-HEV)

                                                            83.

                                                            Pārejas cikla indeksa numurs

                                                            —

                                                            Regulas (ES) 2017/1151 I pielikuma 8.a papildinājuma 2.1.1.4.1.4. ieraksts

                                                                  OVC-HEV norādīt pārejas cikla indeksa numuru

                                                            84.

                                                            Elektroenerģijas relatīvā izmaiņa REECi katrā akumulēto enerģiju patērējošā testā

                                                            —

                                                            Aprēķināta saskaņā ar Regulas (ES) 2017/1151 XXI pielikuma 8. apakšpielikuma 3.2.4.5.2. punktu

                                                               Norādīt REECi katrā CD testā

                                                            85.

                                                               NEDC uzlādi saglabājošas CO2 emisijas (deklarētās, B nosacījums)

                                                            gCO2/km

                                                            Informācijas dokuments (Regulas (ES) 2017/1151 I pielikuma 3. papildinājums)
                                                            (NOVC-HEV – 3.5.7.2.1. ieraksts; OVC-HEV – 3.5.7.2.2. ieraksts)

                                                                  OEM deklarācija

                                                               attiecībā uz NOVC-HEV: deklarētā kombinētā NEDC CO2 vērtība; attiecībā uz OVC-HEV: deklarētā kombinētā uzlādi saglabājoša CO2 masas emisija (NEDC B nosacījums).

                                                            86.

                                                               NEDC akumulēto enerģiju patērējoša CO2 emisija (deklarētā, A nosacījums)

                                                            gCO2/km

                                                            Informācijas dokuments (Regulas (ES) 2017/1151 I pielikuma 3. papildinājuma 3.5.7.2.3. ieraksts)

                                                               Kombinētā CD CO2 emisija, OEM deklarācija (tikai OVC-HEV)

                                                            87.

                                                               NEDC svērtā kombinētā CO2 emisija (deklarētā)

                                                            gCO2/km

                                                               OEM deklarācija

                                                                  OEM deklarācija (tikai OVC-HEV)

                                                            88.

                                                               NEDC
                                                               OVC-HEV pilnuzlādes nobraukums (deklarētais)

                                                            km

                                                               OEM deklarācija

                                                                  OEM deklarācija (tikai OVC-HEV)

                                                            89.

                                                            KCO2 koeficients korekcijai uzlādi saglabājošā režīmā

                                                            (g/km)/(Wh/km)

                                                            Regulas (ES) 2017/1151 XXI pielikuma 8. apakšpielikuma 2. papildinājuma 2.3.2. punkts

                                                                  RCB CO2 masas emisijas korekcijas koeficients NOVC un OVC-HEV

                                                            90.

                                                            Hibrīda transportlīdzekļa konfigurācija (P0, P1, P2, P2 planetārs, P3, vai P4) (***)

                                                            —

                                                               Vai transportlīdzeklim ir elektriska mašīna transportlīdzekļa piedziņai un elektroenerģijas ģenerēšanai P0, P1, P2, P2 planetārā, P3 vai P4 pozīcijā, vai to kombinācijā?

                                                                  OEM deklarācija

                                                            91.

                                                            Katras elektriskās mašīnas maksimālā izejas jauda (P0, P1, P2, P2 planetārā, P3, vai P4) (***)

                                                            kW

                                                            Regulas (ES) 2017/1151 I pielikuma 3. papildinājuma 3.3.1.1.1. punkts

                                                                  OEM deklarācija

                                                            92.

                                                            Katras elektriskās mašīnas maksimālais izejas griezes moments (P0, P1, P2, P2 planetārā, P3, vai P4) (***)

                                                            Nm

                                                                  OEM deklarācija

                                                            93.

                                                            Katrai elektriskajai mašīnai attiecība starp elektriskās mašīnas apgriezieniem un atsauces apgriezieniem (P0, P1, P2, P2 planetārā, P3, vai P4) (***)

                                                            —

                                                                  OEM deklarācija

                                                            94.

                                                            Vilces REESS ietilpība

                                                            Ah

                                                            Regulas (ES) 2017/1151 I pielikuma 3. papildinājuma 3.3.2.3. punkts

                                                                  OEM deklarācija

                                                            95.

                                                            Vilces REESS strāva

                                                            A

                                                            Regulas (ES) 2017/1151 XXI pielikuma 8. apakšpielikuma 3. papildinājums

                                                               20Hz laikrindas vērtības, kas izmantotas testā(-os), izmainot paraugu ņemšanas soli uz 1 Hz

                                                            96.

                                                            Vilces REESS tehnoloģijas veids

                                                            —

                                                            Regulas (ES) 2017/1151 I pielikuma 8.a papildinājuma 1.1.10. punkts

                                                                  OEM deklarācija

                                                            97.

                                                            Vilces REESS sākotnējais uzlādes stāvoklis

                                                            %

                                                                  OEM deklarācija

                                                            98.

                                                               REESS elementu skaits

                                                            Regulas (ES) 2017/1151 I pielikuma 3. papildinājuma 3.3.2.1. punkts

                                                                  OEM deklarācija

                                                            99.

                                                            Vilces REESS spriegums (nominālais/laikrindas)

                                                            V

                                                            Regulas (ES) 2017/1151 XXI pielikuma 8. apakšpielikuma 3. papildinājums

                                                               Testā izmantotās nominālās vai laikrindas vērtības (20 Hz minimums)

                                                            100.

                                                            Motora brīvgaitas funkcija brīvskrējienā

                                                            —

                                                            jā/nē

                                                               Vai transportlīdzeklim ir motora brīvgaitas funkcija brīvskrējienā (ļauj motoram darboties brīvgaitā transportlīdzekļa brīvskrējiena laikā, lai taupītu degvielu)?

                                                            101.

                                                            Motora izslēgšanas funkcija brīvskrējienā

                                                            —

                                                            jā/nē

                                                               Vai transportlīdzeklim ir motora izslēgšanas funkcija brīvskrējienā (ļauj motoram izslēgties transportlīdzekļa brīvskrējiena laikā, lai taupītu degvielu)?

                                    d)

                                    pielikuma 4.2.1.4.2. punkta otrai daļai pievieno šādu teikumu:
                                    “Ja d) apakšpunkta gadījumā, kad ceļa slodzes koeficienti ceļa slodzes matricu saimei ir noteikti saskaņā ar 2.3.8.2.1. punkta a) apakšpunktu, ceļa slodzes koeficientus atsevišķam transportlīdzeklim var noteikt saskaņā ar 4.2.1.5. punkta otrajā daļā doto formulu.”

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Regulas 1. panta 4. punkta c) apakšpunktu piemēro no 2020. gada 1. janvāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 31. oktobrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 145, 31.5.2011., 1. lpp.

            (2)  Eiropas Parlamenta un Padomes 2009. gada 18. jūnija Regula (EK) Nr. 595/2009 par mehānisko transportlīdzekļu un motoru tipa apstiprinājumu attiecībā uz lielas celtspējas/kravnesības transportlīdzekļu radītām emisijām (Euro VI), par piekļuvi transportlīdzekļu remonta un tehniskās apkopes informācijai, par grozījumiem Regulā (EK) Nr. 715/2007 un Direktīvā 2007/46/EK un par Direktīvu 80/1269/EEK, 2005/55/EK un 2005/78/EK atcelšanu (OV L 188, 18.7.2009., 1. lpp.).

            (3)  Eiropas Parlamenta un Padomes 2019. gada 17. aprīļa Regula (ES) 2019/631 par CO2 emisiju standartu noteikšanu jauniem vieglajiem pasažieru automobiļiem un jauniem vieglajiem komerciālajiem transportlīdzekļiem un ar kuru atceļ Regulu (EK) Nr. 443/2009 un Regulu (ES) Nr. 510/2011 (OV L 111, 25.4.2019., 13. lpp.).

            (4)  Komisijas 2017. gada 2. jūnija Īstenošanas regula (ES) 2017/1152, ar ko nosaka to korelācijas parametru noteikšanas metodiku, kas vajadzīgi, lai atspoguļotu izmaiņas reglamentētajā testēšanas procedūrā attiecībā uz vieglajiem komerciālajiem transportlīdzekļiem, un groza Īstenošanas regulu (ES) Nr. 293/2012 (OV L 175, 7.7.2017., 644. lpp.).

            (5)  Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (OV L 175, 7.7.2017., 1. lpp.).

            (6)  Komisijas 2011. gada 25. maija Regula (ES) Nr. 582/2011, ar ko īsteno un groza Eiropas Parlamenta un Padomes Regulu (EK) Nr. 595/2009 attiecībā uz lielas celtspējas/kravnesības transportlīdzekļu radītām emisijām (Euro VI) un groza Eiropas Parlamenta un Padomes Direktīvas 2007/46/EK I un III pielikumu (OV L 167, 25.6.2011., 1. lpp.).

            (***)  P0: elektriskā mašīna ir savienota ar motora dzensiksnu, tāpēc motora apgriezieni ir atsauces apgriezieni;
         P1: elektriskā mašīna ir savienota ar motora kloķvārpstu, tāpēc motora apgriezieni ir atsauces apgriezieni;
         P2: elektriskā mašīna ir uzstādīta pirms pārnesumkārbas (pārnesumkārba vai bezpakāpju variators), tāpēc pārnesumkārbas ieejas vārpstas apgriezieni ir atsauces apgriezieni;
         P2 planetārs: elektriskā mašīna ir savienota ar planetārā pārvada zobratu, kas nav savienots ar iekšdedzes motoru vai galvenā pārvada pusēm, šeit – planetārā puse. Šādā gadījumā norādāmā apgriezienu attiecība ir attiecība starp elektriskās mašīnas un planetārās puses apgriezieniem (atsauces apgriezieni), kas atspoguļo apgriezienu pieauguma/samazinājuma efektu reduktorā;
         P3: elektriskā mašīna atrodas tieši augšpus dzenošās ass galvenā pārvada, tāpēc galvenā pārvada ieejas apgriezieni ir atsauces apgriezieni (tas attiecas arī uz elektriskām mašīnām, kas uzstādītas uz planetārā pārvada zobrata galvenā pārvada pusē). Transportlīdzeklim var būt līdz divām P3 mašīnām (viena – priekšējai (P3a) un viena – aizmugurējai (P3b) asij;
         P4: elektriskā mašīna atrodas lejpus galvenā pārvada, tāpēc riteņa apgriezieni ir atsauces apgriezieni. Transportlīdzeklim var būt līdz četriem P4 elektromotoriem (pa vienam katram ritenim, kur P4a norāda priekšējos riteņus un P4b – aizmugurējos).
         Šo ievades datu turpmākas specifikācijas iekļauj korelācijas rīka ievades šablonā.”;